

****

**Fogyatékosság-barát Munkahely elismerés**

Magyarországon is egyre több munkáltató ismeri fel, hogy a fogyatékkal élő emberek foglalkoztatása elengedhetetlen ahhoz, hogy hatékonyabbá, sikeresebbé tegyék szervezetüket. A fogyatékkal élő emberek foglalkoztatásával kapcsolatban azonban egy alapvető probléma tapasztalható: bár sok szervezet deklarálja, hogy nyitott foglalkoztatásukra, mégsem jelentkeznek hozzájuk sérült emberek, mert nem tudnak arról, hogy számítanak rájuk munkavállalóként. A fogyatékkal élő álláskeresők ugyanakkor annyira esélytelennek tartják, hogy munkahelyet találjanak, hogy sokszor meg sem próbálnak nyilvános álláshirdetésekre jelentkezni, holott megbízhatóságuk és termelékenységük nem marad el a többi kollegáétól. A mindennapi életben sok fogyatékkal élő jó problémamegoldó készségeket fejleszt ki, melyek hasznosak lehetnek a munkahelyen. Motiváltságukat bizonyítja, hogy élen járnak a ledolgozott munkanapok számában, és hosszabb ideig állnak alkalmazásban, lojálisak a vállalathoz. Foglalkoztatásuk által a munkahelyi légkör, a munkamorál, sőt a többi dolgozó munkáltató iránti elköteleződése is javul. Pozitívabb lesz a cég/szervezet imázsa, külső-belső megítélése. Sokuknak nincs szüksége akadálymentesítésre, de ha van is, akkor az akadálymentesítésből mindenki profitál.

A Fogyatékosság-barát Munkahely elismerés bevezetésének célja ezért *az álláskereső fogyatékkal élő emberek és a foglalkoztatásukra nyitott munkáltatók egymásra találásának támogatása*.

Az elismerést minden évben az *Emberi Erőforrások Minisztériuma*, az *American Chamber of Commerce in Hungary*, a *Szövetség a Kiválóságért Közhasznú Egyesület* és a *Salva Vita Alapítvány* közösen adja át a pályázati feltételeket sikeresen teljesítő munkáltatóknak.

**Kik jelentkezhetnek?**

Az elismerésre és a logó használatára *bármely nyílt munkaerő-piaci munkáltató jelentkezhet*, az üzleti szférából, a közszférából és a non-profit szervezetek köréből egyaránt. Kis-, közép- és nagyvállalatok egyaránt lehetnek fogyatékosság-barát munkahelyek. A jelentkezést azonban kizárja, ha az adott szervezet rehabilitációs akkreditációs tanúsítvánnyal rendelkezik.

**Rugalmas vállalási feltételek**

A Fogyatékosság-barát Munkahely elismerés alapja a *folyamatos fejlesztés*. A Fogyatékosság-barát Munkahely logót használó munkáltatókat az *Európai Minőségmenedzsment Alapítvány (EFQM) Kiválóság Modellje alapján* kidolgozott koncepció mentén vizsgáljuk.

Azon munkáltatók pályázhatnak az elismerésre, amelyek *vállalják, hogy folyamatosan fejlesztik a fogyatékkal élő emberek toborzásával, foglalkoztatásával, megtartásával kapcsolatos gyakorlatukat*: Az elismerés megszerzéséhez az alábbi területeken megvalósított, legalább két-két fejlesztést szükséges igazolni rövid- és középtávon (3 hónapon, 2 éven belül). A konkrét célokat a szervezet aktuális helyzetéhez, stratégiájához mérten tűzheti ki:

* A szervezet *vezetőinek* felkészítése a fogyatékosság tudatos kezelésére.
* A szervezet *munkatársainak* felkészítése a fogyatékkal élő emberek befogadására.
* A szervezet fogyatékossá váló dolgozóinak *megtartásához irányelvek* meghatározása.
* A toborzási folyamat *akadálymentesítésének* fejlesztése.
* A Fogyatékosság-barát Munkahely *logó használatának beépítése* a toborzási folyamatba.
* A fogyatékkal élő emberek toborzását, foglalkoztatását, megtartását, a dolgozók szemléletformálását javító *eredmények* szisztematikus értékelése.

**A Fogyatékosság-barát Munkahely logó jelentősége**

A nyertes szervezet a rövidtávú fejlesztések teljesítését követően elnyeri a Fogyatékosság-barát Munkahely elismerést, jogosulttá válik a Fogyatékosság-barát Munkahely logó használatára. A logóhasználat a középtávú fejlesztések teljesítését követően újabb középtávú vállalások meghatározása esetén két évvel meghosszabbítható.

A logó használható belső és külső álláshirdetéseken, jelentkezési lapokon, a toborzás során használt anyagokon, munkaügyi központokban, munkaerő-közvetítő cégeknél, valamint az interneten közzétett hirdetéseken is. Alkalmazható továbbá honlapokon, kiadványokon, levélpapírokon, beszámolókon, közleményeken, stb.

**Milyen előnyökkel jár a logó használata a munkáltató számára?**

* A logó kifejezi, láthatóvá, kommunikálhatóvá teszi a szervezet, cég fogyatékos emberek iránti elkötelezettségét. Azt az üzenetet közvetíti, hogy a cég nyitott a fogyatékos munkavállalók felvétele, foglalkoztatása és megtartása iránt.
* Az elismerés megszerzése a meglévő munkavállalók felé is pozitív üzenetet közvetít. Ez növelheti a dolgozók lojalitását, cégük megbecsülését.
* Növeli a cég presztízsét, ha köztudott róla, hogy kiemelt figyelmet fordít a cégnél az esélyegyenlőségi szempontokra, a fogyatékos emberek foglalkoztatására.
* A logó felhasználható a szervezet toborzási folyamataiban; megkönnyíti az álláskereső fogyatékos emberek és a munkáltatók egymásra találását.
* A logó-használó szervezetek számára az Alapítvány szakembere folyamatos szakmai támogatást, tanácsadást, konzultációs lehetőséget biztosít.
* A szervezeten belüli fejlesztési, fejlődési lehetőségek feltérképezése, nyomon követése.
* A logó-használó szervezet részévé válik egy munkáltató közösségnek, mely az információ-, tudás és tapasztalatcsere, továbbá a jó gyakorlatok megismerése révén hozzájárul a szervezet további fejlődéshez.
* A fogyatékosság-barát munkahely elismerés beépíthető a szervezet CSR tevékenységébe.
* A díjátadó az országos média jelenlétében zajlik, s így rendkívül kedvező lehetőséget biztosít a díjazott cégek CSR tevékenységének széleskörű bemutatására.

A Salva Vita Alapítvány készséggel ad tanácsot vagy segít a munkáltatóknak a fogyatékkal élő emberek toborzása, foglalkoztatása során és a pályázat elkészítésében is. Az alapítvány kétévente kapcsolatba lép a logót használó munkáltatókkal az előrehaladás áttekintése és a jövőbeli tervek elkészítése érdekében.

Bővebb információ:

Pulay-Virág Borbála

programvezető

Mobil: 06 70 398-50-29

[pulay.borbala@salvavita.hu](mailto:pulay.borbala@salvavita.hu)

[www.fbm.hu](http://www.fbm.hu)

